Majalah Bina Warga HKI Online / e-magazine: Bahan Jamita Bina Warga Bulan September 2009\nEvangelium di Minggu 6 September 2009\nJohannes 17: 14-23\nMARSADA NI ROHA PINADOMU NI HATA NI DEBATA\nAndorang di portibi on dope Tuhan Jesus nunga dibereng Ibana angka hamaolon na naeng adopan ni angka jolma siihuthon Ibana. Lam tu torop na ma jolma naeng ro mangihuthon Ibana tinogu ni parjamitaonNa nang na tinogu ni angka siseanNa. Ndada holan na marharoroan sian Jahudi be nasida tung sian sude liat portibi on do tahe. Alani i martangiang do Tuhan Jesus tu Amana di banua ginjang asa margogo nian jolma i mangoloi Hatana di bagasan hasintongan, jala asa sai marsada ni roha nasida mangoloi Hata ni Tuhan i. Lam godang ma elaela naeng ro tu angka na porsea i, jala lam malo do angka panggunturi maradophon huria i. Dibahen i tung so margogo nasida molo so ‘sada’ nasida di harohaon nang di pambahenan.\nDi bagasan turpukta on Tuhan Jesus martangiang asa marsada ni roha angka sisean i. Tung bagas do panghamham ni hasadaon na nidok ni Tuhan Jesus di tangiangNa i ai ndada holan hasadaon boti alai na gabe impolana ima kwalitas (mutu) ni hasadaon nasida naeng nian songon hasadaon ni Tuhan Jesus dohot Amana na di banua ginjang i. Dipabotohon Tuhan Jesus tu Amana ia na gabe ojahan ni parngoluon ni jolma na porsea i ima Hata ni Debata. Hata i ma na naeng pasadahon nasida. Ai lan angka poda di portibi on na boi mambahen jolma i marsada ni roha alai na mambahen hasesega do i tu halak na asing. I do anggo hagiot ni portibi on. Alani i nunga diboto Tuhan Jesus hian i, ai gabe hosoman ni portibi on ma angka na mangihuthon Ibana, ai dang sian portibi on nasida songon Kristus i. Nang pe songon i, ndang marsangkap Tuhan Jesus laho mambuat angka na porsea sian portibi on gariada tahe ingkon di portibi on dope nasida asa gabe sira dohot panondang tu angka jolma na mian di haholomon dope.\nAsa margogo angka na porsea i, dipangido Tuhan Jesus do ditangiangna asa diparbadiai Ama i nasida dibagasan Hata i. Marhitete tudosan (teladan) na pinatupaNa sandiri “mamparbadiai diringNa humongkop nasida-asa gabe badia nasida” nian. Ima naeng sitiruon ni halak Kristen di ngoluna, ngolu habadiaon. “Unang gabe sarombang dohot portibi on” (Rom 12: 2). Ingkon asing do ngolu ni halak Kristen sian angka halak na so siihuthon Jesus. Ingkon jumpang do disi dame dohot lambas ni roha, habasaron, habasaon, halambohon dohot hatomanon. Saluhut na i diulahon dibagasan hasadaon. Molo marsada ni roha halak Kristen i, gabe porsea ma halak na asing na tinogu nasida. Hasadaon manghorhon haporseaon – parbadaan / perpecahan manghorhon hagangguon ni roha. Dilehon Jesus do hasangapon tu angka siihuthon Ibana asa marsangap nang siihuthon Ibana asa sada halak Kristen i songon Jesus dohot Ama i. Ai maringan do Jesus di angka halak na porsea, Debata maringan di bagasan Anak i alani i botoon ni portibi ma ia Jesus na sinuru ni Ama i, jala na holong do roha ni Ama i di angka na porsea i.\nMolo tapamanat di angka ombas na parpudi on nunga lam torop huria i, torop aliranna, pangajarionna. Hape ianggo di mulana holan sada hian do huria i. Dung lam torop halak Kristen gabe adong ma pigapiga huria di tano Palestina nang di tano parserahan. Alai sada do uluan nasida ima angka apostel i, huria sabungan ima na di Jerusalem. Dung diakui agama Kristen gabe agama negara di Roma, gabe disi ma uluan ni huria na digoari huria Roma Katholik. Alai dung lam diida si Marthin Luther adong na humurang di pangajarion ni huria i, dibahen ibana koreksi tu huria i, alai ndang tarjalo angka uluan i pandohan i. I do umbahen na dipapulik si Marthin Luther sian huria Rom. Ndang na marsangkap si Marthin Luther laho mambahen huria na mamulik sian huria sabungan i, manang laho manegai hasadaon na niigil ni Tuhan Jesus sian angka siseanNa, tung holan na paingothon huria i do asa mulak tu pangajarion ni Tuhan Jesus. Mamungka sian i ma gabe adong huria Protestan. Asa hape ‘hasadaon’ na nidok ni Tuhan Jesus ndada tarsirang sian Debata Ama, ai boi do angka ruas ni huria marsada ni roha alai holan mangihuthon sangkapsangkap ni rohana.\nHasadaon na nidok ni Tuhan Jesus, gabe sunggulsunggul do i tu angka huria laho mambahen hasadaon di angka panghobasion ni huria naung lam torop i. Alani i gabe tubu ma ulaon oikumene na mamungka sian Edinburgh Missionary Conference taon 1910 sahat tu Amsterdam 1948, tubu ma World Council of Churches (Dewan Gereja Dunia). Ai di angka parpunguan na parjolo i marhite Konsili oikumenis ndang boi dope marsada ni roha laho mangambat angka parpoda haliluon dohot pamolamola na ro tu huria i. Gabe adong ma na dipabali sian ruas ni huria i. Anggiat ma lam tu toguna hasadaon ni huria i laho mangadopi hamaolon ni huria i sahat tu ombas on asa saut na pinangido ni Tuhan i. Molo tung adong pe hamaolon, molo marsada ni roha sai na boi do paulion i.\nDi pigapiga inganan (huria) boi do idaonta lam ngali holong jala lam dao hasadaon di huria. Sai hira naung hasomalan na ingkon sijaloon nama i di roha ni na deba. Godang do halak na rap marminggu di gareja alai ndang pola be marsitandaan jala ndang ringkot dihilala rohana marsitandaan. Tarlumobi di angka huria na di kota, dietong na deba do gabe harugian molo godang ditanda jolma ai mabiar do nasida gabe ro maon mangido pangurupion tu jabuna molo ditanda ise ibana. Alai laos songon i do sebalikna, sai adong do sian tongatonga ni ruas i molo ditanda seseorang na bonggal, gabe holan naeng mangidoido ibana tusi. Di situasi na songon i ma ra naeng paandaronta ‘hasadaon’ na nidok ni Tuhan Jesus di turpukta on. Asa naeng ma ganup halak Kristen mananda tanggungjawabna hombar tu silehonlehon na dipasahat Debata tu Ibana. Antara hak dan tanggungjawab ndang gabe manegai PARSAORAN (Persekutuan) di huria. Naeng ma sude ruas nang parhalado mangharingkothon tanggungjawabna. Termasuk do angka parhalado ni huria, ingkon mangalehon rohana tu ruas ni huria i secara adil asa unang sega hasadaon ni huria i isarana, ndada holan mangalehon rohana tu na mora dohot parpangkat, laos songon i do nang sebalikna ndada holan na pogos diurus parhalado i ai didok rohana ido na porlu siuruson, ianggo halak na gogo i boi do i mangurus dirina sandiri.\nHasadaon na nidok ni Tuhan Jesus ndada na mandok asa gabe dos di sasude. Ai sada realita (na tutu situtu) do adong perbedaan ni jolma di portibi on. Alani i hasadaon na nidok ni Tuhan Jesus ima “Kesatuan dalam keragaman dan kejamakan, “songon Ho, ale Amang, di bagasan Ahu jala Ahu di bagasan Ho, songon i ma nang nasida di bagasan Hita.” “sama seperti Engkau, ya Bapa, di dalam Aku dan Aku di dalam Engkau, agar mereka juga di dalam kita.” Na marlapatan do i, hasadaon i ndada na mamparsoada hadirion ni Ama i, manang Anak i manang Angka na porsea i. Hasadaon i ima rade manjalo ‘hadirion/kepribadian’ ni halak na asing. Marhitehite hamamate ni Tuhan Jesus manogu hita gabe sada dohot Ibana nang dohot Ama i. Ibana di bagasan Ama i, hita di bagasan Jesus jala Jesus di bagasan halak na porsea (Joh 14: 20-21). Hasadaon na nidokna disi ima hasadaon ni roha, gogo dohot pingkiran mangihuthon Jesus Kristus di bagasan haporseaon (iman).\nHasadaon ni halak Kristen na pinangido ni Tuhan Jesus di tangiangna naeng ma songon hasadaon ni Tuhan Jesus dohot Amana na di banua ginjang i. Hata i ma na naeng pasadahon hita. Nang pe adong perbedaan di hadirion ni jolma i alai na ingkon sada do di roha, pingkiran tarlumobi haporseaon. Molo dung jumpang hasadaon, dapot ma hagogoon. Margogo ma halak Kristen mangula ulaonna di portibi on, gabe sira dohot panondang. Di portibi on dope halak Kristen i, jala godang dope na mian di haholomon na naeng sitogutoguon ni halak Kristen i. Nunga dipabotohon Jesus, na ingkon donganNa do hita disi alai ingkon mangolu do hita di bagasan habadion songon naung pinatupaNa i. Amen.\nMinggu, 14 Dung Trinitatis\nUlaon Ni Apostel 28: 1 – 10\nTanggal, 13 September 2009\n“Gabe TiruanNa Denggan Ma Ho Di Bagasan Ngolum”\n1. Hamonanghon Haporseaon mi, ndang maila angka si ihuthon Jesus.\nAha na so boi patupaon ni keluarga i da, hepengna godang, artana godang, pansarianna tabo. I ma hata ni angka jolma na tinggal di sada luat tu sada keluarga di huta i. Tardok keluarga i do apala na ummora di luat i, jabuna adong manang na piga, mobilna, tanona, sandok tung godang ma artana mambahen sai siingoton ni halak keluarga i. Di mulana i tung martoruk ni roha do nasida, sai dipujipuji natorop, sude angka sipatupaon sai ingkon diparguruhon tu nasida. Di pudian ni ari gabe ibana ma nampuna hata, ingkon nidokna ma saut. Mamareng jolma di luat i gabe neang ma rohana. Jotjot hatana mandok: ndang maol pola di ahu pamasukhon jolmaon tu hurungan. Di mulana sian burju ni roha do mangurupi jolma na ro mangido pangurupion. Hape di ujungna gabe tarlilit utang ma jolma i, gabe lam tu leana ma dibahen natoropi. Sian na so panagaman gabe madabu ma keluarga i tu hapogoson ala ni parsahiton. Ndang pola marasi ni roha jolma i baliksa didok be ala ni pangalahona do i, saonari ma di jalo upana.\nMarhaporseaon i do apala na niondolhon di turpuk on, porsea tu Jesus Kristus na boi mangurupi angka jolma na porsea di Ibana. Debata ndang olo pailahon angka na porsea i. Haporseaon i do mangonjar hita manghahologi Debata dohot mangaradoti angka hataNa. Haporseaon i do, mangonjar hita dohot manghaholongi dongan jolma. Hinorhon ni haporseaonta tu Jesus Kristus do na pamonanghon hita marolohon saluhut angka na masa. Hinorhon ni haporseaon do umbahen di goari si Abraham ompu ni naporsea, jala rade rohana mangoloi parsuruon ni Debata dohot mamelehon anakna si Isak. Hinorhon ni haporseaon do si Noak dohot sude anakna, umbahen na boi malua sian aek na sumar. Hinorhon ni haporseaon do apostel Petrus patupahon angka tanda halongangan termasuk pangoluhon na mate. Hinorhon ni haporseaon do apostel Paulus umbahen na borhat mamaritahon barita na uli, nang pe ingkon mangadopi ragam hasusaan.\nSian i idaonta ma, tung na balga do hinorhon ni haporseaon. Taida do i di pardalanan ni ngolu ni si paulus na sai tongtong di urupi jala di pargogoihon Debata ibana. Sampe 14 ari ibana mumbangumbang di tongatonga di laut ndang marmara ibana. Sai tong do di urupi Debata ibana di sitaonon na i. Dung tardappar ibana tu pulo Malta di halaputi angka jolma na torop i do ibana. Ndang di paloas Debata na torop i mambahen ibana marmara. Somalna molo tardappar kapal tusi pintor disamun do sude barangna manang di bunuh jolma na ro tu si. Balik do ianggo tu si Paulus pintor di hobasi pagalak api asa unang mate ibana alani ngalina. Marpardomuan tu si didok: “na mate do haporseaon i molo so mardongan parulaon”. Lapatanna, tung tangkas do tarida pangkorhon ni haporseaon. Di uji Debata do haporseaon ni natorop i marhitehite na pinargut ni ulok dari si Pualus. Lomos jala munggil do nasida. Didok ala ni dosana, hajahatonna do Sipaulus i ma na dipargut ulok i. Didok do si Paulus pambunu. Nang pe malua ibana sian laut alai ingkon mate do ibana bahenon dewa keadilan. Adong do pamingkirion ni nasida, angka jolma na mardosa ingkon hona uhum do bahenon ni Dewa. Ndang jadi mangolu si Paulus ala ni godang ni dosa na niulana. Somalna jolma na pinargut ni ulok dari pintor hatop do mate. Ndang di paloas Debata maila, marjea angka na porsea i. Sai tongtong ditogutogu di bagasan pardalanan ni ngolunna. Di padao sian jea dohot panggo ni si bolis i.\nParsorion na masa di bagasan ngolu ni angka na porsea boi do papitahon haposeaon ni sadasada halak. Mangarahon jolma mananda hagogoon ni Debata. Dung di palua Debata si Paulus sian hamagoan na pinargut ni ulok i. Gabe didok natorop i do ibana Debata. Sian i taida hurang dope panandaion, parbinotoan ni nasida taringot ise do Debata. Didok roha nasida jolma na so mate di pargut ulok dari nunga Debata (pat. 14:13). Hape, Debata i ma panompa nasa na adong di portibion. Angka dalanNa, pambahenanNa ndada boi hapingkiran dohot hasuhatan ni jolma.\n2. Marhuaso do Debata Paluahon jolma na porsea i\nTarajumi do naung porsea hita tu Tuhan Jesus, ala ni ingkon patar ma tarida pangkorhonna di ngolunta siganup ari. Mampangkorhon tu na uli do angka parulaon ni angka na porsea, jala ndang mabiar i mardalan di angka sidalanan na. Debata do na gabe hagogoonna. Tarida do i nang di pardalanan ni si Paulus, dipatongontongon Debata do ibana di angka dalan ni ngolu na lehet. Pintor ro do si Publius sada na sanggap, parhuaso (wali negeri) laho manamuei nasida mangan tu jabuna, jala mian si Paulus disi saleleng tolu ari. Dison taida haroro ni si Publius gabe dalan ni Debata laho pabotohon tu angka natorop i ia si Paulus i ma naposo ni Debata. Mangula do Debata di hadirion ni naposona i, asa lam rarat barita na uli i. Laos boha pe sangkap ni jolma laho pamatehon hata ni Debata, ndang boi mate i. Debata do na marsuru jala manontuhon aha na masa taringot tu barita na uli i. Ingkon sar do hata ni Debata di pulo malta, jala ingkon hamonanghon ni naposona i do haporseaonna maradophon Debata. Di mulai si Paulus do patandahon huaso ni Debata marhitehite na pamalumhon sahit ni ama ni si Publius. Dipatuduhon si Paulus do hagogoon ni Debata tuk mangubati ragam ni angka sahit. Halongangan na pinatupa ni Debata torus do i di ganup ngolu ni jolma na mian jala mangolu di bagasan Debata. Ndang adong na boi mangambati angka na porsea i patupahon hamamalum ni parsahiton. Ndang boi debata ni portibion jala ndang margogo i paluahon angka jolma sian ragam ni parungkilon i.\nPangubation na pinatupa ni si Paulus mambahen goarna dohot goar ni Debata sar tu na humaliang ni pulo Malta. Gabe godang ma na marsahit sian na torop mangido pangurupion tu si Paulus. Dipangke si Paulus do tingki i laho manghatindanghon Gaor ni Debata. Paboa holan Debata do sisombaon. Holan Debata do na boi mangalehon angka na sinangkapan ni roha ni jolma. Holan di Debata do adong hatuaon dohot haluaon. Marhite Jesus Kristus tung patar do hadirion ni Debata. Jesus Kristus do mangurasi dohot paluahon jolma sian gonggoman ni dosa. Jesus Kristus do manghamonanghon hita asa porsea tu Debata. Marhite hamamalum sahit ni angka na torop i laos i do asal muasal ni hararat ni barita na uli i di pulo Malta. Alani do didok: “Nunga ditongos Debata haluaon on tu halak sipelebegu; tangihonon nasida do i” (28:28). Lapatanna, marhite hadirion ni angka naposona i ingkon lam tu rarat na barita na uli i.\nIngkon gabe sorminan ngolu ni angka na porsea i tu halak sipelebegu. Marhite parulaonta, parangenta ingkon boi jolma tartait mangihuthon Jesus i. Ingkon hamonanghononta do haporseaonta i mardophon portibion. Unang gabe tartait hita mangoloi hisap dohot hasonangan na sian potibion. Unang gabe madabu tu ginjang ni roha. Ingkon tu serepna, tu sabamna do ngolu ni angka na porsea di Jesus. Taida do i di pangkobasion ni si paulus ditongatonga pangisi ni pulo malta. Ndang tahutan ibana manghamonanghon haporseaonna. Ngoluna gabe sorminan na mangolu tu jolma na torop i. Marhite na patupa halongan si Paulus na sian Debata, gabe godang jolma mangulahon jala manghagoluhon hata ni Debata. Ndang marimbar inganan marbarita na uli manang didia pe. Porsea do hita, na sai urupan ni Debata do angka na porsea i laho mnghatahon hataNa. Ndang porlu lomos manang tahutan hita patupahon halongangan na sian Debata tu sude sundut portibion. Songon halak na porsea hita, pos do rohanta tu Debata na ingkon patupaonna angka na taharingkothon di ngoluntaon. Ndang jadi hita hurangan di na laho mangulahon ulaon ni Tuhan i. Na porlu jamita i do pangalahonta, pangalhonta i do jamitatta. Na penting ngolunta on marimpola jala mangkorhon hadengganon tu na humaliangta. Alani i, Gabe Tiruan Na Dengggan Ma Ho Di Bagasan Ngolum asa lam tamba bilangan ni jolma laho manghuthon Jesus i. Amen\nJamita Minggu 15 dung Trinitatis\nTgl. 20 September 2009\n2 Korint 11 : 6 - 16\nMarmanat di Hamajuon ni Huria\nLam mangerbang huria i mangihut do ringkot ni tamba ni pangula nalaho manghobasi huria. Nang dihurianta pe di HKI sai lam martamba do ganup taon angka huria, lam martamba ruas, tamba gereja naeng do mangihut lam martamba angka pangula. Ende ta (no. 133:2) mandok "Anggiat apimi ma galak, marlojong tu saluhut bangso i. jahowa sai paborhat halak naburju manghatahon hataMi. Sai tatap lambas ni gotilon I, ianggo naposom otik do i. ndang holan huriata tahe na lam mangerbang, dohot do lam mangerbangan nuaeng angka parpunguan ni halak Kristen "naung unlam dihalomohon torop halak Kristen" ala ni acara parpunguan i dohot parjamitaon "na tung manghalashon roha". Panghorhonna, gabe adong ma perbandingan na jotjot pametmethon hurianta dohot angka parjamita. Lam tamba huria, tamba nang ragam ni parmingguon "lam tamba do nang sipingkiran".\nAy.6- 9: Masa ni apostel Paulus, nunga jumpang tongtong nang angka "sipingkiran" (hamaolon) songon na nidok i. Di naung lam magodang huria na di Korintus, lam martamba do nang angka "Siboan Barita Nauli". Aturanna nian manghorhon las niroha do molo tamba "parbarita nauli" dohot ruas naung lam magodang; hape baliksa, gabe sitaonon do jumping apostel Paulus di hamajuon ni huria i. Lam torop angka parbarita nauli na ro mandapothon (ditanda) huria gabe hal "nanegatip" do tubu: gabe diperbanding-bandinghon do angka parbarita Nauli i, dipapujipuji nasada – dipametmet naasing. Apostel Paulus namungka huria Korintus masuk tu horong ni nadipametmet: didok halak "nahurang malo". Ndang holan i tahe, sahat do nagabe diraguhon haapostelon ni Paulus. Tung tarmuruk do Paulus mambege penilaian i, pola gabe dihatahon pambahenanna manghophop huria Korintus: "songon silehonlehon huboan barita nauli i, ndang hususai hamu, sian huria na asing balanjongku laho marulaon tu hamu (ay.7-9). Taida ma jo partudos ni namasa tingki ni apostel Paulus dohot sinuaengon:\n- Mangalului hahurangan\nDiparhatopot ap. Paulus do na hurang malo do ibana manghatai. Martimbanghon angka pangajari na asing na ro mandapothon huria Korintus marasing jala ummalo do nasida laho patolhashon Barita nauli i sian apostel Paulus. Ala ni i gabe tubu do parbolatbolatan di nasida (1 Kor 1:12 Alai on do hudok: Adong do di hamu na mandok: Sisean ni si Paulus do ahu; na deba: Sisean ni si Apollos do ahu; na deba: Sisean ni si Kepas do ahu; na deba: Sisean ni Kristus do anggo ahu.). nang ditonga tonga nihurianta saonari on nunga jotjot tarbege hata na memperbandingbandinghon huria dohot angka parjamita. Kenyataan naung diadopi hurianta do naung lam tu toropna ruas ni huria laho mandapothon parmingguon na asing dohot alasan: monoton parmingguonta, parjamitaon pe mambahen mondokondok angka ruas, nang angka ende pe mambahen mondokondok. Sumalin tahe pola adong mandok: "ndang mangolu partondion di parmingguonta", ndang digohi Tondi Porbadia parmingguonta. Molo di huria nasadaan, tung semangat parmingguon dohot parendeon i, parjamitaonna pe tung masuk tu pusupusu.\nNian secara positip boi do gabe kritikan namembangun on laho pahehehon angka parjamita dohot pangaradeon namarsitutu di ganup hurianta. Ndang piga dope hurianta marsitutu laho paradehon ulaon minggu, ala dianggap ulaon naung somal do i. Hape jumpangma, paragenda namago pusuk, ende nasala manarik tone (patimbo hu manang patoru hu), parpoti (organ) marsalaan mambahen ende, jamita pe ndang marsitutu di parade (sae do holan sian sermon resort), ende koor pe asal ma diendehon, mic pe ndang denggan, mangkuling muse ma HP ni parhalado i jumpang acara minggu. Ingkon sipareahanta do marsitutu laho paradehon parmingguon asa tung mansai denggan jala tongam asa tung tangkas parmingguon i tingki marsaor dohot Debata Nabadia.\nDiangka ari parpudion lam torop do halak tartait tu ulaon parmingguon "na hona tu roha". Molo so hona tu rohana parmingguon sai dirajumi do naso adong dapot pasupasu disi. Hape aha do natalului jumping ari parsaoran nabadia (ari minggu) tu gareja: Tuhan Parasiroha bolon i do, manang parjamita naboi mambahen mengkel manang pentas pertunjukan ? Songon na di dok 2 Tim. 4:3 : Ai na ro ma tingkina, ndang tartahan halak disi poda na tingkos i; alai mangihuthon hisaphisap sandiri ma alaponnasida pangajari na pageokgeokkon pinggolnasida.\nNunga torop ruas ni huria ndang focus be laho manangihon pangajarion ni Tuhan i, alai gabe patagashon hagigiot ni roha di parmingguon i nama. Hagigiot niroha nama nagabe sentral (manang tujuan) ni parpunguan: ndang be hata ni Debata. Tapamanat 1 Petrus 5:8 "Torang ma rohamuna, dungo ma hamu; na maotaot do alomuna, sibolis i, songon babiat na marauang, mangalului sibondutonna."\nDipangke sibolis do hagigiot ni daging laho paholang hita sian Tuhan i.\n- Mangharingkothon di pangula ni Huria.\nTung marsitu do apostel Paulus laho mambaritahon barita Nauli I di tongatonga ni halak Korintus, pola do so olo ibana manjalo parbalanjoan sian nasida, ndang disusai agia ise (ay.8-9). Ndang namandok so ringkot di apostel Paulus parbalanjoan, ai sian Makedonia do na patukhon naringkot di ibana. Napatut do nian gabe tanggungjawab ni huria Korintus laho manggohi na ringkot di ibana (1 Kor. 9:9-10, 1 Tim 5:18), alai ndang pola dibobani Paulus nasida disi. Sada naung pinatikhon ni Debata do taringot tu panarihonon tu angka mangula di BagasJoro songon na ni dokNa tu halak Israel di Padan Narobi (4 Musa 18:8-13; 5 Musa 18:1-3)\nDi hurianta, nunga leleng disangkapi laho patupa sentralisasi, asa unang gabe "boban" nian dirajumi huria angka pangula (na full time) manang didia (resort/huria) nasida mangula. Alai maol dope jumpang hasadaon ni roha laho patupa i. Gabe sai adong ma huria na merasa "boban" di nasida Pandita/Guru Huria/ Bibelvrow. Tumorop huria mandok dirina ndang boi dope humusor laho patupa i dohot alas an godang dope sibangunon di gareja. Adong muse do naso rela jala ndang mangarajumi kewajibanna do laho mangohi naringkot di pangula i. Adong muse mandok: "ai so di hami nasida mangula", pandita/guru ni halak/huria an do i ! Alani i, sai marungkil do Pucuk Pimpinan jumping patupa mutasi ni angka pangula na Full time. Hape molo hurang penampilan ni angka Pandita/Guru (parhalado) sai matua hona hata do, jala molo marpadot pe pangula laho manggohi tu parngoluan siapari tong do didok ndang suman. Mauliate ma diangka huria naung berobah cara pandangna taringot tu parhaladona. Nunga lam tamba nuaeng angka pangula i naung suman penampilanna jala ndang pola merasa minder be pajumpang tu angka pangula ni huria na asing jumpang adong angka parpunguan. Alai ringkot do eahanta unang holan parhalado na hita na "suman", naeng do dohot pangula na dihuria/resort na asing.\nDisosoi apostel i do asa tangkas marpanindangion huria i taringot tu na patutoru diri. Na mardosa do ahu di na hupatutoru i diringku laho patimbo hamu. Patutoru diri, sada sikap na sai dijouhon apostel Paulus. Ndang dos na patutoru diri dohot na rendah diri. Tangkas do dijou apostel Paulus halak Pilippi asa masijangkonan sama nasida marhite na patutoru diri manang roha, bahkan didok ibana asa rajuman dongan sumangap sian diriniba. Ai songon i do dipatupa Kristus laho paluahon hita jolma (Pil. 2:3). Laos songon i do ngolu ni apostel Paulus, asa Kristus i na gabe marsangap.\nSai adong do halak manang horong na mangarajumi dirina sumurung hajongjonganna di jolo ni Debata. Akibatna, di toru ni hajongjonganna i ma angka halak na asing nang pe sisada haporseaon. Laho patingkoshon hajongjongan ni angka na porsea di jolo ni Debata didok apostel i ma, ndang olo hami mamujimuji dirinami di na so tingkina. Manang ise na naeng mamujimuji dirina marhite Tuhan i ma ibana mamuji (10:13+17).\nDi godang ni angka parpunguan ni halak Kristen di angka ari parpudion, ingkon manat do hita di angka poda na dipasahat disi. Nunga godang jolma mamangke punguan gabe songon "usaha" mangalului pangomoan manang martigatigahon hata ni Debata. Jala na umpaet, molo gabe angka pangajari gapgap do namangajari disi; sai hira namangajarhon hata ni Debata hape parpoda haliluon (Mat.24:11, 24). Unang ala maringanan di inganan na uli (lux, mewah, lambok), dengan musik dohot angka parendena, tabo jamitana, bo dipamasa angka tanda halongangan pintor sai taharinggashon mandapothon i. Ai ndang na laho papuashon roha ulaon parmingguon, alai nanaeng pajumpang jala marsaor dohot Debata do hita rap angka donganta. Amen.\nTgl. 27 September 2009\nNats : Pilippi 2 : 1 - 11\nSaroha Sapanghilalaan ma Hamu Songon Kristus i\nMarsadaroha Marhitehite Pangalaho na Patutoru Roha\nKata kunci asa boi marsada roha ima ingkon adong pangalaho na olo patutoru roha maradophon halak na asing. Torop do halak mandok; tung mansai maol do laho pasadahon roha di tingki na parpudi on. Tutu do i, ai molo tabereng do ditingki sinuaeng on, ra tung mansai maol do berengonta angka parsaoran na gok sada ni roha. Boi do i tapamanat diangka punguan/lembaga di hurianta; ra molo tapamanat do dohot denggan, ia angka lembaga/punguan di hurianta mengalami penurunan do. Luhutna i gabe manghorhon tu ketertinggalan diangka siulaon di ganup huria. Tung jarang do nuang angka ulaon ni angka punguan molo ta bandingkon dohot tingki naung salpu. Keadaan on sada petujunjuk do, ia dihurianta adong do penurunan sikap laho marsadaniroha. Jala on, sada tugas/tanggungjawabta do on. Ingkon sungkunonta ma rohanta be; boasa songoni? Aha do namambahen saluhutna i?\nSasintongna, ia ulaon hasadanirohaon ndang bangkol ulahononta molo olo hita ganup laho patutorurohanta be. Hasadaonniroha ndang na gabe ingkon sarupa sude angka pingkiran nang angka pangalahonta be dohot angka donganta. Alai hasadaon i tarida do molo boi hita manjalo angka pingkiran dohot pangalaho ni angka donganta na laho pamajuhon panghobasion di Tuhan i. Adong pangalaho na matoras (dewasa), ndang pintor mura mardandi dohot muruk molo so dijalo angka pandapotna. Ingkon talapati do aha impola molo didok marsadaniroha. Marsadaniroha namarlapatan do pasadahon roha angka namarragam laho mangeahi angka na denggan tu dos tu lomo ni roha ni Debata. Pandohan on namarpardomuan do dohot “parsaoran/persekutuan”, asa molo didok marsaor (bersekutu) namarlapaton do i hasadaon ni roha sian pigapiga pangalaho/pribadi boi mamereng sada tujuan na denggan. i do na gabe dasar/prinsip ni namarsaor (bersekutu).\nPangalaho na olo patutoruroha tung mansai ringkot situtu do laho pauneunehon sada punguan. Pangalaho na songon ingkon ma adong diganup jolma naung di bagasan Kristus. Marhite sikap na olo patutoruroha do boi taeahi angka na umbalga jala na ummuli di bagasan Tuhan i. Talup ni roha ima sai jumolo mamereng halak unringkot sian ibana. Dison dituntut do asa unang jumolo mamereng angka nadidirinta sandiri hita. Ai molo sai holan angka naringkot na dihita do jumolo taeahi gabe daonama sian rohanta laho mangharingkothon angka na didongan (Kristen sejati adalah orang yang mampu menempatkan kepentingan orang lain jauh lebih penting dari pada dirinya sendiri sebab dengan sikap yang demikianlah kita mampu mengasihi orang lain). Molo nunga mian talup ni roha dibagasa hadirionta be, ndang be maol mangulahon sada niroha. Alai gabe ulaon na mura do i jala manghorhon tu angka hadengganon. Talup ni roha boi do mian di hita molo olo hita ganup manghangoluhon Hata ni Debata dingolunta be. Namarlapatan do i, ia ajaran (poda) marhite Hata ni Debata ingkon manian gabe sifat (karakter) di hita.\nSapanghilalan Di Bagasan Holong\nTung gok do lasnirohanta di bagasan Tuhan molo sapinghilaan jala saparniahapan hita dohot angka donganta naasing. Sapanghilaan namarlapatan do i saroha jala sapandohan dibagasan Tuhan i. Hataridaanna ima molo boi hita marlasniroha jumpa donganta marlasniroha jala molo boi hita sapartinaonan uju donganta pe marsitaonon. Ndang na gabe marpangalaho na dibaenbaen (sandiwara) alai saluhutna i ingkon na nionjar ni roha na tulus (kita mampu merasakan perasaan orang lain jika didorong oleh ketulusan dari dalam hati kita, bukan tindakan yang berpura-pura/sandiwara. Jika sudah demikian maka itulah yang disebut simpatik yang mendorong kita untuk berbagi rasa dengan orang lain dalam keadaan apapun juga). Jala laos ima na dihatahon si Paulus di Rom 12:15 “marlasniroha ma hamu rap dohot angka namarlasniroha, jala tangis ma hamu rap dohot na tangis”.\nSapanghilaan ndang holan marlapatan boi manghilala panghilaan ni dongan, alai ingkon adong do parniulaon/pangurupion jala disi ma jumpa holong. Ai molo holan na manghilala do hita alai ndang adong pangurupion sarupa do i na gabe holan penonton hita namangamatamati donganta alai ndang adong pangurupionta. Sapanghilaan ingkonma nanionjar ni holong dibagasan Tuhan i. Alani ma gabe didok; ia sapanghilalan ndang na holan masalah perasan alai ingkon adong holong jala holong ndang na holan hata alai ingkon adong ma panurupion (pengorbanan). Ai boi do patorangon ni sasalak jola panghilalaan ni donganna alai ndang adong rohana laho mangurupi (orang bisa berkata apapun tentang perasaan seseorang, dia mungkin bisa menjelaskan apa yang dirasakan saudaranya tetapi dia tidak mampu memberikan bantuan sebagai wujud kasihnya. Untuk itulah kasih bukanlah hanya sekedar perkataan tetapi kasih adalah sesuatui yang sangat indah yang di dalamnya ada pengorbanan yang tulus).\nHita sebagai halak Kristen naeng ma manat hita dipartingkion na parpudi on. Ia tingki/zaman on ima zaman globalisasi (modren) namangonjar hita jolma laho marsigulut mangeahi na tasangkapi be. Ndang sala hita marsiadu laho mangalului angka naringkot dingolunta be. Alai na sala do molo tapangke ragam cara laho mandapot angka nataparsinta. Dison ma hita ingkon manat, ai olo do gabe donganta korban asalma dapot angka na taparsinta i, gabe ngali holong i (Mat. 24:12). Pangalaho na sisongon on gabe marparbuehon “egois” jala namengarah tu “individulisme” ima sada sifat na holan mamingkirhon dirina jala na so parduli tu angka donganna. Sai hira na holan ibana nama dianggap jolma (zaman ini bisa menghancurkan hidup sesama kita jika kita tidak hati-hati untuk menyikapinya. Sebab setiap orang akan berlomba untuk mendapatkan keinginannya tanpa memperdulikan orang lain sehingga kasih itu bukan lagi sesuatu yang harus dipertahankan tetapi malah diabaikan).\nMarguru Ma Hamu Tu Kristus Naung Mangulahon I Uju DingoluNa\nMarhite turpuk on, di bahen do sada tiruan di hita ganup asa tontong maniru Kristus naung patupahon haluaon di hita. Mulai sian ayat 5 sahat tu ayat 11 ima teologi taringot tu Kristus. Dilehon do sada gombaran jala sekaligus jaminan ia hita si ihuthon Ibana na tuk do gogonta laho patupahaon talup ni roha di bagasan haholongon. Marhite tiruan on, dipatorang songon dia do Kristus patutoru diriNa holan patimbohon hinaarga ni hajolmaon. Dison ma tarida, ia Jesus ndang holan mamboto pangkilaan ni hita jolma na di bagasan dosa alai dipalua Ibana do hita sian hadosaonta i marhite naung gabe jolma Ibana ro tu portibion. Angka dia do na dipatupa Kristus nagabe tiruan di hita?\nDipatutoru do diriNa marhite mangarumari diriNa (Ayat 7-8). Jesus ima Anak ni Debata jala sasintongna berhak do Ibana hot di hadebataonNa alai dipatutoru do diriNa gabe suman tu jolma Ibana marhitehite diharadeonNa laho mangarumari diriNa gabe jolma pola sampe mate Ibana. Mangarumari diriNa namarlapatan do ndang marjugul dihadirionNa. Saluhutna i boi do dipatupa Kristus ala ni haholonganNa mida hita halak pardosa. Ndang lomo rohaNa hita mago binahen ni dosa i, alai ditaluhon Ibana do huaso ni dosa i marhitehite haradeonNa pasahat ngoluNa gabe pola sampe mate tarsilang.\nTarida do antong haholongon ni Kristus tu hita, ndang holan hata alai dipatudu marhitehite hamamateNa dinatarsilang i Ibana. Diusung Ibana do harajaon na sian banua ginjang tu portibion asa masa lasniroha dohot hadameon di tano on. Dison ma tarida haholongion ni Kristus (simpati) jala di painngot do hita asa tatiru Kristus i. Nang hita pe molo mangulahon holong hita songon Kristus, ingkon ma rade rohanta laho mangarumari hadirionta. Ai molo sai tajugulhon do hot hita dihadirionta i ndang boi taulahon saluhutna i. Kita harus rela untuk mengosongkan dan bahkan harus menghilangkan jati diri kita supaya kita mampu melakukan kasih di dalam Kristus. Keika kita mau melakukan kasih jangan pernah lihat kepada dirimu tetapi lihatlah Kristus yang telah mengosongkan diriNya demi kasih yang sejati.\nBoha do pangalaho nang pambahenanta tu angka donganta jolma, boi taulahon songon pambahenan ni Kristus i? Tarlumobi ma di taon on, dipamasa hurianta do ia taon on ima taon diakonia. Porlu ingotonta, ia diakonia ndang sada hala na absrtak alai ingkon tarida do di pambahenanta be. Ndang tarulahon hita ulaon diakonia i molo sai holan dirinta do tasarihon. Sada prinsip manang dasar ni Diakonia ima: sai jumolo ma taparhatopot ia hita ingkon mangkilala songon na hinilala ni angka dongan na so mampu (Diakonia itu boleh terlaksana jika gereja/orang Kristen melihat dirinya sebagai korban yang pantas ditolong sama seperti orang lain yang memerlukan pertolongan). Pandohan on, namarpardomuan do dohot pangajaron ni Tuhanta Jesus namandok: naeng mansihaholongan hamu, songon Ahu manghaholongi hamu (Joh. 15:12). Turpuk on paingothon hita sada tugas ni hita halak Kristen di portibion ima patuduhan suasana harajaon ni Debata di portibion (sama seperti Kristus, dengan keralaanNya menjadi manusia untuk memanusiakan kita maka kita juga harus memanusiakan orang lain melalui pelayan kasih yang kita lakukan).


BALADA CAP BINTANG DI HOTEL BERBINTANG – TanoBatak\nBALADA CAP BINTANG DI HOTEL BERBINTANG\nNunga hasomalan di halak hita molo jumpang angka na marale-ale sai manigor dilului do aha do siinumon. Najolo dang apala adong didok lapo tuak songon sinuaeng on, alai molo adong paragat di huta i, dihara ma donganna minum tu jabuna, ia so i laos dibona ni borta i do nasida minum huhut marnonangi. Angka hasomalan on ma na nidokna “pahire”.\nUju diboto angka dongan ahu ro tu Jakarta, manigor manggogo do nasida ingkon jolo pajumpang paima so mulak tu Toba. Dang tarjua be pangidoan i ala mardomu au sandiri pe nunga masihol tu nasida be. Ditagam rohangku masipaboaan be ma nasida asa pungu, alai na adop disi ima, Suhunan Situmorang Sigorga Hata (Pengarang, Pengacara), Viky Sianipar Sigorga Soara (Pemusik), Charlie Sianipar Sigorga Rupa (Photografer, Tokke Komputer Laptop). Udut do muse ro si Merdi Sihombing Sigorga Abit (Perancang Busana) dohot Tumbur Siallagan Sigorga Hau (Panggorga na sasintongna).\nDang jumpang lae Charly Silaban ala marhatohoan di Toba do ibana rap dohot si Tongam Sirait. Lae Sahat Sipahutar pe dang tarida dohot Si Aryono. Dang sahat boa-boa ninna tu nasida.\nPahire, tusi ma sundung ni punguan i alai dang tuak namarraru be siinumon, Alana di hotel berbintang do. Ah, bir bintang ma tainum ninna be, ima ujungna. Songon i do hape molo naminum, paet mulana, lam leleng lam so binoto be manang naung piga salung pinamasuk.\nDang apala hasomalan di au minum na maralkohol, molo tung tarsor minum tuak di Toba, dang lat sian tolu galas, ipe nunga marrara bohi jala tamba hinsa marnonang. Ipe ala hinorhon ni angka hata do namandok adong do ubat sian tuak namarraru, toho manang daong dang tangkas dope risa ni hata i, alai molo sinok modom nunga pinangkilalahon.\nNunga adong opathali sumuang marisi salung panginumanhu ala hinsa ni lae Charlie dohot Viky mangisi molo dung rumar. Holan na mengkel do hami saborngin i dung sidung dihatai taringot tu sangkap pendokumentasian gondang batak, tadisi ulos, gorga batak dohot surat batak.\nGodang do sarito sibahen na mengkel sian lae Suhunan Situmorang, alai sipata ala naung tar miduk huinum bir bintang i nunga songon na lam samak parnidaan. Sipata ma huida si Paltibonar marhata-hata agan pe hurang hutanda do ibana. Bah, jogi ni si Paltibonar on ninna rohangku, alai huhut huapus bohingku unang tarlalap di nipi-jongjong i. Ah naung hona do huroha au, on ma ra nidok ni dongan halusinasi ninna rohangku dibagasan.\nAlai laos i do umbahen dang haambatan be aha naro, ai lam ditambai do siinumon i hape sai hudorguhi. Huida ma si Paltibonar i sai dihatahon hatana.\n“Bah nunga tolu galas na kosong boasa dang diisi”, ninna huhut dihilap parhobas ni lapo i.\n“Disi kosong galas on isi, da!”.\n“Olo amang” ninna parlapo i.\n“Bah, ai si Merdi do namarende i, tarsunggul na di roha umbege ende i”, ninna huhut sai diihuthon ende ni si Merdi na rap dohot parende ni hotel i.\nDitaringoti si Palribonar ma tu napungi i angka pangalahona na gabe siringkot-ringkot ingoton. Gabe siriburon do i antong tu roha. Dipanotnoti ma si Suhunan huhut didok : “Diboto hamu do, adong dope namarlomo roha mangolu au, ima ito Limantina Sihaloho. Alai boha ma bahenon, dang husalahon hamu, tong ma i ala ni pelor na hurangajar i”, ninna.\nDialathon ma muse dompak si Viky. “Viky, pahibul roham puang laho mangargahon gondangta i, masitungkarpingkiran hamu dohot si Suhunan. Ingot hamu nang lae Sahat Nainggolan, alana huboto mansai arga do di ibana gondangta i”, ninna huhut sai mangunduhi si Viky huhut diapus janggutna i.\nDigora muse ma si Charlie. “Lae Charlie, andigan do bahenonmu pameran photo haulion ni Tao Toba dohot Tano Batak i, anggiat marhite sian i nian boi tandaon ni si Diandra dohot si Mary haulon ni Tao na so sanga ujung hupatudu i”, ninna.\nDiunduk si Charlie do hata i alai dibagasan rohana dope.\nDung loja si Merdi namarende i, hundul ma ibana. Disise si Paltibonar ma.\n“Muliate lae di endem nagkin mansai tabo huhilala. Alai hubege barita naeng bahenonmu photo dibagasan aek ni Tao Toba, artis ibukota marpahean batak, toho do i lae?”\n“Toho do i lae, sai unang ma adong abat-abat”, ninna si Merdi mangalusi. “Marungkil do au patuduhon haulion ni gatip tonunan ni batak i tu liat portibi on”, ninna si Merdi patangkashon sinta-sinta ni rohana.\nMangunduk-unduk ma si Paltibonar patudu las ni rohana. Adong dope hape namanorushon angka sangkap ni rohangku na so ujung huulahon ninna rohana huhut diranap humaliang napungu i. Tarbereng ibana ma si Tumbur Siallagan, songgot ma rohana.\n“Bah, nandigan hamu ro sian Tomok? Naung pinda do hamu tu Jakarta on? Na so ditorushon hamu be namanggorga i? Bah, bohanama kesenian gorganta i?”, ninna songon na manghudus manulingkiti ala lomos ni rohana molo bungkas sude pande sian Toba tu Jakarta mangadu ngolu nadumenggan.\n“Tong dope au di Tomok lae, namangihuthon pameran kesenian gorga do au di Jakarta Convetion Hall. Dungi mulak do au muse tu Tomok”, ninna panggorga i papos roha ni si Paltibonar.\nTarida do las ni roha ni si Paltibonar umbege sangkap ni angka napungu i. “Dok hamu tu si Charly Silaban asa dirongkom surat batak itu tu komputer da?”. Alai nungga lam borat pangkilalaanna ala ni godang ni na minum i. sipata medep-edep ma simalolongna, sipata jebe simanjujungna.\nDung hehe be nasida mandok mulak, didapthon si Paltibonar ma au huhut dijalang. “Horas ma lae da, horas ma hamu sahat tu Toba. Pasahat hamu jolo hata mauliate sian ahu tu si Tami namanalahon au ala dang huoloi hata ni si Diandra asa luahononhu ibana tu tao Toba”. Marisi do jalang-jalang ni si Paltibonar tu si Tami tanda balga ni rohana.\nAlai songgot ma ibana muse mangkuling : “Isse do pattaru au mulllaaaak?”.\n“Au tussiiiiiii”, ninna si Charlie.\n“Somal do au dipattaru dongan mullak uju di Astanaria Medan, ba au pe antong lera do pattaru dongan mullak”, ninna ibana papos roha ni si Paltibonar huhut hehe ibana.\n(Dung lam suda gogo ni cap bintang i mangarajai pingkiranhu, tarjolma ma au, huida ma angka dongan sapartungkoan i do donganhu marnonangi. Hotel Golden Boutique Jakarta 14 September 2007).\n15 respons untuk ‘BALADA CAP BINTANG DI HOTEL BERBINTANG’\nsihar pardede berkata:\nai aha ma horroa\nDesember 1, 2007 at 6:18 am\nhollan na marmabuk\nDesember 1, 2007 at 6:19 am\nimran napitupulu (naeng manggorga langit) berkata:\nHoras di hita sasude.\nApala di ombas on, adong otik naeng gurathonon.\nNian indada pola panggorga, manang ginoaran panggorga manang dia hami.\nAlai, perasaan, hinorhon ni ala tar jot jot hami songon na marangan-angan, gabe songon si gorga langit ma.\nGabe tarsingot ma tutu di angka balada na ginurathon ni Lae Monang.\nAdong otik sarito namangkorhon siriburon, hinorhon pangottak ni sap bulan dohot sap bintang na diminum ni sada ina na mabalu.\nSongon on pardalanna :\nUjui i, adong sada na masa, di sada ulaon bot ni roha. Marujung ngolu ma sada ama.\nPola do antong songoni lungun ni roha ni inanta na mangkabaluhon i.\nSomalna do i antong molo di huta. Sai marborngin do na monding manang marpiga ari songon paima angka sisolhot dohot keluarga dekat na asing, andorang so dipataru tu udean.\nDitahi roha ni akka paidua ni hasuhuton ro di angka paribanna ma, laho palumbang roha ni inanta na balu i. Unang maon diago arsak ni roha hinorhon ni lungunna. Gabe dilehon ma tutu minuman namaralkohol.\nDisampur ma i antong anggur sap bulan dohot bir bintang.\nTabo-tabo jala manis do minuman i didorguhi inanta na mabalu i. Pola do sampae songon na mordong pakkilalaan na.\nUdut ni, naeng dapot muse ma acara marende huria dohot mamilang tangiang, ala topet adong ro sisolhotna sian angka luat na dao.\nDiuluhon guru huria ma laho marende.\nLaos diendehon ma, songon on logu na.\n(LAGU HURIA) :\nNungga laoooooo … nungga laoooooo …\nsada dongan, tu na daoooooo ……\ndst.. dst ………..\nHinorhon terlalu diresapi inanta na balu i syair lagu na diendehon na torop i, gabe tung mansai lambat situtu ma attong dipaihut ihut ibana logu i. .Lambat, jala mansai lambat.\nNungga laoooo … nungga laoooo… (lambat)\nsada dongan tu na daoooo…..\nGabe digoit pariban ni inanta, nadilambung na i ma na mabalu i, huhut di dok :\n“Akkang, pahojot saotik irama ni lagu mi”, ninna.\nHinorhon ni sap bulan dohot sap bintang nakkin, pintor sigop do antong dirobah inanta namabalu i ‘tempo’ ni lagu na, gabe irama na hatop.\nAlai, gabe tar hira songon na marjoget na ma inanta i mengendehon (dohot lagu na asing jala irama na pe, gabe asing muse na ma, jala hatop ) :\n“Nungga Lao, Nungga Lao. Lomokki tu na dao….\nNungga Lao, nungga lao, ..Ima si doli tu luat na dao….”\nBingung marsampur sekkel ma roha ni na torop i.\nApala namambahen gabe tamba ribur lagu nadiende hon ni namabalu i, ditingki na manarik ‘refrein’ ni lagu i, do :\n(Huhut di tudu inanta namabalu i, bangke ni amanta namangkabaluhon ibana i.\nLaos diendehon muse :\n“Sombu ma roham,… Ale amang,,, parhalang ulukku.\nAlai anggo Au, saut na ma au tu lombang lurus i 😀\n*)… irama na asing dohot lagu na asing.\ngabe dang mardongan ilu be antong halungunon i ala pangontak ni sap bulan dohot sap bintang nanidorguhan ni namabalu i.\nPola do gabe tu riburna angka natorop i pabege-bege dohot paida-ida gaya ni inanta i mangekspresihon lungun ni roha na i.\nBah. gabe godang tahe angka na gaor, hinorhon ni ballada sap bulan dohot sap bintang binahen ni Lae Monang on.\nTu lombang ma na roa, atehe.\n(santabi godang, tu sude.\nTo. Lae Merdy (sigorga abit) :\n– mauliate di hamu,\ngabe bolas ditanda hami, sada sian panggorga\nna Top sian ibukota, tikki ro nasida tu bona\nsongon ginoaran ni Lae Monang.\nDesember 1, 2007 at 7:55 am\nTong do pe, alani pangottak ni sap bulan sinampur tu sap bintang, na didorguk godang.\nAdong songon on sarito na.\nAla tar ngali do huta inganan ni sada doli-doli, na tong fanatik manginum dua sap namarsampur, ima sap bulan sampur sap bintang.\nDi sada tikki, naeng laho ibana tu Jakarta.\nSongon paima bus ALS, ala berangkat tonga borngin. Gabe tong ma sai didorguhi Lae nakkin minuman songon naginoaran onteng.\nBakko na ma i huroa. Pangottak na pe tong ma muse asing. Ai sampe manang na marpiga ari holan na nona-nona pangkilalaan na.\nDung nakkok ibana tu bus ALS, toho dilambungna hundul sahalak anak boru na uli rupana. Alai ditiop-tiop itoan i sada buku Bibel.\n“Huroa, sada na poso na taat marugamo, na pantun marpangkuling jala na donda marpangalaho do itoan on”, ninna roha ni baoa nangkin di bagasan.\nJompok hata dohonon rupani, saleleng pardalanan i, akrab ma nasida. Marsirarion sahat ro di dia. Ai huroa, hira pajumpang ma mata ni doton, tu mata ni dekke.\nBaoa nakkin pe antong, tamba ma garangna. Mardomu, adong dope huroa tading-tading ni sap bulan dht sap bintang na ni inumna piga ari naung salpu. Gabe lam dihabaranihon ibana ma dirina. Alana, jonok na ma ujung ni pardalanan. Naeng sahat ma, tu Pulogadung Jakarta.\nDungkin i, nenget didadap ibana ma tangan ni anak boru donganna sapardalanan i.\nAi dietong rohana, selama 48 jom pardalanan, “pedekate” binahenna i nungga naeng marbungaran. Lambok, burju jala hira mangoloi do itoan i. “Songon na menak, jala hira na jinak do itoan on”, ninna rohana tong di bagasan. Marlobok do attong taroktokna. Alai tong di habaranihon ibana dirina. Ditiop ibana ma tangan ni na boru i nenget.\nNian, sip do na boru, alai huhut mekkel suping. Jala dang apala manjua. Alai didok naboru ima, huhut dipatudu buku Bibel tiniop na i. Laos ninna ma mandok :”Ito, ingot hamu na tarsurat di Corintus 2 ayat .. i, ate”, ninna huhut mekkel suping.\nTarsonggot ma antong, baoa nakkin. jala gabe sai disolsoli ibana dirina. “Bah. Nga sala hape ahu. Na hurimpu do naung jatuh sinta itoan on, hape sintua do. Nga sala. nga sala. Nga tung maila au”, ninna rohana dibagasan. Gabe ditait ibana ma muse tanganna i mulak. Sip ibana. Huhut maila.\nDang piga dan nari, sahat ma bus i tu sitasiun. Turun be ma panumpang i. Ibana pe misur ma. Marsirang sian anak boru nakkin. Tongon ma adong partiga-tiga buku na mangajo-ajohon lan akka buku sijahaon ro di akka bukku ende dohot buku bibel.\nHuroa, tar jarang do baoa doli-doli nakkin manjaha buku Bibel. Ai dang diboto ibana aha na tarsurat di Corintus 2 i. Dipinjam ibana ma buku Bibel i, huhut dibuka-buka dipaula songon naeng manuhor. Dungkon i, dibukka ibana ma Bibel i, laho manjaha, manang aha na tarsurat di “Corintus 2 ayat ….”\nTarsonggot situtu rohana.\nTarjaha ibana ma na tarsurat di “Corintus 2 ayat.. i : ‘AI DIHALOMOHON ROHANGKU DO ANGKA PANGALAHO SISONGONI”…… (hurang lobi ninna, tar songoni do natarsurat di si. / *maaf. santabi godang. alana dang haru takkas)\nGabe diingot ibana ma antong na masa i. Hape, ditingki natiniop ni ibana tangan ni anak boru i, dirimpu rohana do na mangorai. Dirimpu ibana na laho pasingothon pangalaho na hurang suman, hinorhon pengaruh ni si dua sap nakkin.\n“Bah. Itoani pe hape, arop do rohana. Diulahi ibana muse patakkas hon manjaha na tarsurat i. ~Ai dihalomohon rohangku do pangalaho sisongoni~\nHape, ba dang tarsolsolina be dirina. Nga borhat itoan i naek taksi.\n“Maup ma i, tahe. Tong ma alani sap bulan sampur sap bintang nakkin sude”, ninna rohana huhut sai disolsoli ibana dirina.\nDesember 1, 2007 at 9:07 am\ntonggo sianipar berkata:\nbah. sai na adong do tahe sarito ni lae si imran napitupulu on.\nHea tingki di dok ibana : Lae, bulan do tahe na diginjang an manang mata ni ari, ninna. Tong ma i alani naung teler.\n*** Lae Tonggo, pagodanghu do hubege pengalaman ni lae Imran taringot tu na mabuk. 😀\nDesember 1, 2007 at 9:10 am\nAttar didok lae Imran donganna hape ibana do i tingki mar bus ibana tu Medan,alai didok itoani do muse dungpajumpang halak i tu lae imran,dijaha ho huroa natarsurat i ninna huhut mengkel suping,lam mallobok mataroktok ni lae i huhut ditiop tangan ni itoan i…..hape… pintor ninna itoan i ma,eee hamu angka dongan na di motor on, bereng hamu jolo tangan ni itoanon dipadomu tanganna tu tanganhu…. 😀 Laos maaaa iiii… Lae Imran 😀\nDesember 3, 2007 at 3:23 am\nTong do dongan parmabuk hinan huroa Lae Imran on ate. Songon na godang do perbendaharaan ni sarito na tarsingot tu angka “na hona”. Da so tung pengalaman na pribadi on ? Gabe paula songon na di papilit nasida Asa songon na asing ninna rohana ?\n(santabi bah Lae Imran. Asa marsiriburon do Lae, alana gabe tong sekkel hurasa manjaha komentar ni pak Bonar Siahaan)\nDesember 6, 2007 at 1:45 pm\nhahahahaha cap bintang sampur cap bulan , gabe hassur ma sude …. mekkel ma iba manjaha on 🙂 maulaite\nDesember 10, 2007 at 7:57 am\nLae Simon Simanjuntak,\nDang apala na gabe “parmabuk” Lae.\nAlai, minum sasaotik tar hira jot jot hinan do.\nTarlobi ma i, uju di haposo on nahinan.\nJala sisaonari on, gabe tong do nian hira mangalobi i.\nAlana, parminumon i pe horoa saguru tu “jam terbang” na do.\nLam tu tambana umur, boi do tong mangkorhon tu gogona nang parminum on.\nHolan talu dipanggararan na ma.\nJot jot muse do, molo dung masuk manang piga-piga galas, gabe hira naung selesai sude angka paretongan.\nDesember 11, 2007 at 6:35 am\nido olodo habis buku manurati angka utang, ai bohama, sae minum….surat ton majo disi parkode…ninna do…tiap ari, na mambaen sipiga do kan…\nPhilosofi ni ‘ILMU PADI’ tong do marlakku di ulaon na marmitu.\nSemakin banyak diminum Semakin tunduk.\n(manang : tukki dung godang masuk).\nDesember 12, 2007 at 8:22 am\nMarlon tampubolon berkata:\nSemakin banyak kutengok komentar tentang halak hita na mabuk.\nSaran saya untuk tulang pemilik blog :\nBuatkan rubrik khusus, sehingga kita bisa saling komentar ataupun berbagi pengalaman tentang ‘permabukan’ terutama akka halak hita.\n*** Ide bagus, untuk sementara ini di halaman LAPO dan NONANG di beri kesempatan 😉\nDesember 12, 2007 at 8:25 am\nTung na ribur hian ma tahe sarito muna i hamu angka lae ima taringot tu angka na mabuk, memang ala pengaruh ni alkohol i huroa, olo do berkurang ke sadaran ni namabuk, alana jotjot do namabuk melakukan sesuatu dengan sangat serius, hape dihalak nasomabuk, sangat lucu bahkan kadang sangat konyol, gabe siparekkelan. taringot ma iba angka cerita ni na mabuk songon on.\nHira jam 9 borngin dung mabuk di sada lapo tuak di hitaan, mulak ma tu jabu sada ama na antar poso dope ibana, jadi pinor mar suhap ma ibana, jala gosok gigi asa unang pa tanda hu uap ni alkohol i, jala santabi marganti pahean ma ibana markaus-kaus dohot jala marlopes-lopes (tarsomal do najolo angka ama marlopes-lopes/ marsarung/marmandar). Hundul ma ibana di kursi on, jala di baen kopi, paula-ula songon naso mabuk ibana nangkin di rohana. huhut ma antong pintor di pagalak ibana gudang garam i sabatang, tarsongon na agak dior-dior ibana. ” Ai na tudia do nuaeng pardi jabu, si uccok pe dang dison, na tu dia do halak i nadua nuaeng?”, ninna rohana sukkun-sukkun di bagasan. hira 5 minut nai, adong ma manjou sian duru, “ai na dijabu do ho amani adui?” dibuka ibanama pintu ni jabuna, jala didok amanata naro ima tu ibana tar songon na songgot, ai naso diboto ho do tulang mu naung marujung ngolu nangkin, umhaben so lao ho tusi ninna, tarsonggot situtu ma ibana antong umbegesa, dang dialusi ibana be donganna on, pintor maringkat ma ibana lao tujabu ni tulangna on, ai kebenaran dang pola sadia dao holangna. Dung jenek dibege ibana ma antong angka soara andung jala nga torop di disi angka sisolhot dohot dongan sahuta. masuk ma ibana tu jabu, diida ibana ma antong tulang na naburju i nungnga bostang di tongani jabu, pintor tangis ma ibana jala mangandungi “Tulaaang sibijaon naburju, boasa pintor songoni tulang tinggal honon mu hami tulaang, pulut ni rohami ate tulang tinggalhonnon mu ma hami marhansit-hansit…ninna ibana diandung na i. Tung mansai lungun do rahana antong di paninggalhon ni tulang nai. dung agak leleng ibana na mangandungi i, dung agak tenang, mulai ma dibege ibana angka hata-hata ni natoropi, andong ma na deba na mangapuli ibana asa dipasadi na tangis i, adong deba na mandok “pasombu hamu jo diandungi tulangna naburjui, ai on nama parpudi, lot jo di pasombu andung na asa haru sombu di hilala.\nDitingki na mangandungi i ibana huhut do ditutup ibana bohina dohot duansa tanganna.\nRoma sada ina sian natorop i mangapuli ibana ninna ma:” oee amani adui, toe ma, pasadi ma namangandungi, unang pola manderse hu roham boha bahenon, nga i tingkina, nga sonang be tulang mi, jadi apusi ma ilumi, unang be sai tuma tangis be ho, muse dang maila ho, nasai godang jolma na mamereng ho?” ninna. alai ala dang mago dope pengaruh ni tuak i, lam dianggisson ibana do muse tar songon na lam dipagogo ibana suara ni andung nai, tar songon na digasak ibana do muse, songon na mandege gas ni motor lam ditancap, bah angka natorop i pe antong, lam tamba godang mangomentari ibana, dung lam habis kesedihan i, antar songon na di paso ibana ma na tangis i, naeng mangkatai manungkun ai aha do sahit ni tulang nai umbahen songoni songgotna monding, alai antar songon na dipaula-ula songon na tangis. toe ma apusi ma ilumi, asa mangkatai hita ninna na deba. Jadi tar sadar ma ibana na tangis i, songon na ilama ma rohana alana gabe ibana do antong pusat perhatian ni natorop i sude, hape secara tidak sadar di angkat ibana ma antong mandar/ sarung/lopes nai laho mangalap iluna sian bohina, pintor sude do antong marnida, gabe gaorma sude angka natorop i, ai so marsarawal ibana hape, adong ma na mandok,” ua dabu mai bah, tunjankon mai, sipakkon mai, pamate mai, hurang ajar do baeon, ninna na deba, dohot naasing dope. Songgot ma tarjolma ibana antong, ndang diboto be ila niroha na, dang diboto be sabban pintor lari ma ibana sagogo ni gogona…sian jabu ni tulangnai… ima jo taringotna na na mabuk ate..alani pengaruh ni sap bulan i, holan dibege barita ni tulangna pintor humalaput ibana dang diingot be denggan marpahean….amangoooi amang ilani rohai…\n*** Ai didia do nuaeng namasa i ate, sotung na di sitoluama do 😀\nDesember 15, 2007 at 3:19 pm\nLissoi….lissoi…lissoi….lissoi…. Inum ma tuak mi.\nMaret 29, 2008 at 8:48 am\nAdong dope suhutan ni na mabuk,…na jelas dang marga naipospos on, jala dang situdu goar ateh, sotung habang isang-isang niba annon….jai narmartaringot ma hita, carita ni dongan do nian on di lapo ni oppung ni si billok nadi cikarang i…songonon ma caritana,…..\nJai, di sumatratimur an, diaerah kobun, godang do halak hita disan, jai amatta on, karejona olo do masuk malam, olo masuk sore jam 3. jala sandu du do amanta on lao tu kode tuak na jonok tu jabuna i. disada tikki, mulak karejo amanta i, ai di pakke dope baju dinasna, jala dibereng jom na…aahhh ai jam 9 malam dope narohana, ni dorgukhon ma jo sandorguk, ..dungi lao ma ibana tu lapo i. hape sandorguk tambah sandorguk, nga masuk sappulu galas jala nga tabo be na mangkatai on jala lancar sude urat-uratna…..\nDibereng amanta onma nga jam 1 malam, ditahi ma lao mulak tu jabuna. ala jonok do, mardalan ma ibana mardapalan. Hape niantusan ma molo jabu disan sai sarupa do sude, mulai sian alaman, dibugasan, sarupa do sude ala jabu ni karyawan do. dungi dang pola di parrohahon, masuk ma ibana.\npittor masuk ma amattaon tu bilut/kamar, jai dungo do pe inantai, manonton di ruang tengah. ala nga dibereng masuk amantai tu kamar, bah didapothon inanta i ma, dibereng ma nga tukkap modom…..\n“aah…nga loja amantaon tahe, binahen ma jo paridian, aek las jala kopi, asa tabo daingna i…naruha ni amattaon…”\ndungi misir ma inanta i tu dapur pagalak api….\nHapee…dinalao inanta i tu dapur. tarsunggul naget, naget ma amangta on, ninna rohana lao manggati baujma…dipabollang ma matana, di ida ma samar-samar,..asing rosbang on, adong kulambuna, na baru dipasang inanta do naeng?? naruhana…dipanot-noti muse,..bah…dinding ni kamar on, ba balau, nandigan di cat???…dungi dipanot-noti ma lamari,..bah…lamarina opat pittuna….dungi tarsunggul situtuma ibana, tarsadar ma,..dibereng nga salah masuk tu kamar ni jabu ni donganna…..\nhaluarma amanta on naget-naget, pittor lao marimbosi tu jabuna,…..\ndipudina, ala nga gurgur aek las on, lao ma rohani inanta on, mandungoi suamina, didapothon ma tu podoman i, alai di ida dang disi be…ninna rohana muse..” na manuhor sigaretna do ra i tulapo an, hupaima ma….\ndang sadia leleng, mulak ma amanta na asli, pittor didok inanta ima,…” ai tor tudia do ho, dang loja daging mi?? nga binaen paridianmu, tor lao muse, nga ngali-ngali aek i dohot kopi i….”\nbingung ma amanta on,….aha maksudmu? baru mulak dope….\nro inanta on, baru mulak?? ai baru o ho nankinon sajom na lewat, nga modom ho dibilut an,…\nise modom di biluut??…..marbadai ma keluarga i, sai curiga ma amanta i tu inanta i,…..\nalai gabe adong do pengakuan, mardame ma,…jala dipatorang ma aha namasa….\nmabuk juga ada aturannya donk.!!!\n*** Bah… atik na pengalaman pribadi ni si Hendry do nuaeng on, 😀\nMaret 31, 2008 at 2:28 am


Christian music Song dorman manik lagu batak bataknese new song budaya batak\n205K 78.24M 593\nEst. Potential Earnings$ 402.31\nMusic Entertainment Autos & Vehicles\nPop music tobin siahaan lagu batak sedih Vehicle Song Cars lagu batak\n61.2K 9.88M 179\nEst. Potential Earnings$ 219.84\nSong bus als bus ans bus npm youtube trip report lagu batak\n89.9K 13.3M 287\nPop music lagu batak anis gea Christian music lagu batak terbaru 2021 lagu batak populer News & Politics\n28.4K 3.36M 141\nlagu batak Christian music Music of Asia pop batak lagu batak terpopuler cmp official cmp record\n329K 88.54M 1,307 $ 0\nduo naimarata Christian music Song cinta beda agama pelita danau toba duo naimarata parumaen na pogos lagu batak\n245K 65.2M 304\nEst. Potential Earnings$ 51.98\nKumpulan Batak Sedunia\nEntertainment Music lagu batak\nSong batak viral pernikahan batak lagu Batak terbaru lagu Batak terpopuler Life Style martangan pudi\n-- 3.32M 260\nnaga Song Music of Asia lagu batak saribu naga saribu saribu naga karaoke\n202K 30.66M 360\nChristian music Song lagu populer lagu hits Music of Asia Beta Voice lagu batak\n-- 10.02M 100\nEst. Potential Earnings$ 327.14\nMusic of Asia batak pop lagu batak Song lagu batak lama pop batak\n111K 35.69M 871


DANIEL PANE: Bahan Jamita 26 Agustus 2012\nBahan Jamita 26 Agustus 2012\nMINGGU XII DUNG TRINITATIS\nPSALMEN 34: 15 – 22 (Epistel: Efesus 6: 10 – 20)\nCal. Pdt. Daniel Bonardo Pane, S.Th.\nMartua Ma Jolma Na Manghaposi Jahowa !\nDi parngoluan sadari on, ragam do naung tabege manang tatangihon ende sian ragam ni angka na masa manang tona na pinasahat di bagasan ende i. Adong do ende taringot holong, las ni roha, habot ni roha dohot na asing. Boi do diboto aha do lapatan manang tona manang aha na masa tu si pencipta sian sada ende marhite angka hata na tarsurat di ende i.\nSongon i do turpuk jamita di tingki on. Sada ende sian parpsalmen na marisihon panosoion asa manghabiari Jahowa na tarida sian pos ni roha jala manghirim tu Jahowa. Manghabiari Jahowa ndang na marlapatan mabiar tu na boi patubuhon manang mangkorhon hamagoan manang hamatean (tarsongon manghabiari panangga, ulok, dohot angka na boi parrohon hamatean manang hamagoan). Mangkabiari Jahowa marlapatan adong haundukhon ni roho, saundukunduk na maradophon Jahowa dohot huasoNa. Unduk mangulahon angka na naung dipatikhon ni Jahowa tu ibana.\nSongon naung dipatorang taringot turpuk jamita on, ia turpuk on ima sada ende sosososo laho manghabiari Jahowa, Debata pargogo na so hatudosan jala na mangalehon hangoluan tu ganup jolma na manghaposi Ibana. Turpuk on ima udut ni ende pamujion ni si Daud marningot haluaonna sian angka musuna. Dihilala si Daud balga ni pandonganion dohot pangaramotion ni Jahowa di ngoluna maradophon angka musuna. Jala dison ma panindangion ni si Daud taringot huaso ni Jahowa tagan di tongatonga parungkilon maradophon si Abimelek. Dihajonjonghon si Daud do hinadenggan dohot hinauli dohot hinatonggina pangaramotion; denggan basa dohot panggomgomion ni Jahowa di ngoluna (ay. 1 – 9).\nAndorang so di turpuk on, disosoi do laho manghabiari Jahowa. Songon na dipatorang di patujolo, manghabiari Jahowa ndada songon manghabiari angka binatang buas. Alai manghabiari na didok dison ima marhaposan jala adong haserepon dohot haundukhon ni roha maradophon Jahowa. Unang ma dipangasahon gogona, sinamotna, manang pingkiranna, manang marginjang ni roha maradophon Jahowa. Jala adong roha na rade laho manangihon angka pangajarion tu hata ni Jahowa dohot mangulahon angka na denggan, jala na boi mangorom dila maradophon hajahaton, jala bibir maradophon pangkuling sipaotooto (ay. 10 – 14).\nDi ayat 15 adong do pangajarion laho sumurut sian hajahaton, jala mangulahon na denggan, mangalului hasonangan jala mampareaki i. Pasupasu na godang ima roha na sonang. Ganup jolma pasti do mangalului dalan asa boi pasonanghon roha. Di na laho mangalului manang mandapot hasonangan roha i, ragam do dipangke torop jolma dalan manang sangkapnasida, nang sude na i angka hajahaton. Mansai maol do luluan angka jolma na mangalului hasonangan ni roha marhitehite ulaon na denggan. Ulaon na denggan na didok dison ima ulaon na marpardomuan tu hata ni Jahowa nang marhitehite hata nang pambahenan. Mangulahaon na denggan na didok dison dohot do marlapatan laho mangorom angka hata nahaluar sian pamangan. Parungkilon na diadopi si Daud ima parungkilon sian hata na so tutu maradophon ibana sian jolma na mansogohon ibana. Boi do angka na jahat haluar sian pamangan songon i pe angka na denggan. Boi do mansai tangkas dipaingot si Daud di ayat 14, “sai dijaga ma dilam maradophon hajahaton, jala bibirmu maradaophon panghuling sipaotooto.\nDiparhatopot si Daud do di ayat 16-19 dipandonganion ni Jahowa tu angka na partigor. Partigor na didok dison ima partigor mangulahon angka na denggan jala manghagigihon angka hajahaton. Djala tangi do Jahowa di ganup angguknasida. Ayat 16 marlapatan do Jahowa ndang hea manadinghon jolma na marhaposan jala mangulahon na denggan punjung manaon angka sitaonon. Songon dia do dokdok ni Jahowa, anggukhon ma tu Jahowa manang marhaposan tu Ibana huhut manjugulhon laho mangulahon angka ulaon na denggan. Donok do Jahowa tu ganup jolma na bojok marroha, jala ditumahi do angka na pogos tondi (ay. 19) na marlapatan dipargogoi Jahowa do angka partigor dibagasan angka sitaononna. Margogo do jolma si partangiang dohot na marhaposan tu Jahowa ditongatonga parungkilonna.\nDi ayat 20 diparhatutu si Daud do lan manang ragam ni angka parniahapan ni partigor di portibi on. Laos on do na masa sahat tu sadari on. Godang do jolma manghosomi angka na mangulahon angka hatigoran (hatigoran na didok dison na marpardomuan tu lomo roha ni Jahowa ndang hatigoranna sandiri). Boasa? Ala jolma partigor patuduhon manang papatarhon angka pangalaho manang parange ni angka jolma na lipe tu na dihalomohon ni Jahowa. Jala ganup angka naung mamboto manang mananda hatigoran i, torop do na manabuni hatigoran i hinorhon ni biar manang adong na dijagana. Alai halak sisongon i, dang boi didok halak partigor. Nang pe lan manang ragam angka parniahapan ni angka partigor, Jahowa do mangaramoti holiholina sudena, ndang marponggol nanggo sada. Holiholi boi do marlapatan tu hatoguon manang hot. Berarti ayat 21 marlapatan molo Jahowa mandongani manang mangaramoti angka jolma partigor, tung na so olo be partigor i molengoleng haporseaonna.\nDi ayat 22 – 23, dipabotohon do, ai dang marisuang angka hosa ni partigor maradophon Jahowa. Marhapatean do angka parniahapan ni angka partigor tu hasonangan ni roha manang haluaon sian angka parniahapan tu las ni roha. Alai ngolu ni angka parjahat marhapatean do i hamagoan manang hasalpuon songong salpu ni portibi on molo jumpang tingkina.\nRefleksi – Teologi\nTorop do jolma maol mangulahon ulaon hatigoran di portibi on, jala maol do jumpang angka jolma na mangulahon hatigoran. Marpardomuan do mangulahon hatigoran tu mangulahon na denggan. Ragam do angka alus na binahen ni angka jolma na sasintong na mangambati jolma i laho mangulahon angka hatigoran. Parungkilon ni angka partigor boi do marharoroan sian hata na tutu na pinasahat angka jolma tu ibana, na boi mambahen ibana songon marisuang jala ganggu laho manguduti ulaon hatigoran.\nTung na so hea do dibagabagahon hasonangan na salelengna sian portibion tu angka jolma partigor, alai na dibagabagahon do las ni roha manang hasonangan salelengna sian Jahowa molo jumpang tingki naung ditontuhon Jahowa. Molo mansai hansit manang dokdok situtu parniahapan i, tongtong ma martangiang huhut pasahathon sude anka parniahapanna i huhut marpos ni roha.\nUlahon ma ulaon hatigoran, nang pe torop jolma manghosomi ho ala ulaon hatigoran i jugulhon ma tongtong mangulahon hatigoran, ai ditatap Jahowa do ulaonmu na tigor i. Alualuhon ma angka parniahapanmu tu Jahowa huhut haposi ma Ibana. Ditatap do angka parngoluanmu huhut ditangihon do angka anggukanggukmu. Tongtong jala sahat ma i di hahajumpang ni tingkina. Ndang dipaloas Jahowa angka jolma partigor i punjung di parniahapanna.\nHalak na marhaposan tu Jahowa tontu do boi ibana manahan molo ro pe angka hata sian dila ni angka parjahat dohot bibir ni angka sipaotooto. Martua ma jolma molo dibahen Jahowa gabe haposanna jala manahan di ujungna. Ai ndang marisuang angka ulaon hatigoran i maradophon Jahowa molo dibagasan uduk dohot serep ni roha tu adopan Jahowa. Dipargogoi Jahowa ma hita laho manghagigihon angka hajahaton huhut laho manghangoluhon angka ulaon na denggan. Martua ma jolma na marhaposan tu Jahowa dibagasan ngoluna sahat ro di ujungna. Amen.\nDiposting oleh Daniel pane di 22.13\nbahan Jamita/ Khotbah 30 September 2012


Dua jari baen hamu – Amani Partogi\n← Sai Puji ( ver. STAB )\nBulan Tekken Les →\nDua jari baen hamu\nPosted on 6 Desember, 2010 by Hendry Lumban Gaol\nDisada tingki di ulaon paradatan ni halak batak di Jakarta.\nPinungka ma nonang dohot amanJatikkos, ai on nama daonlalap. Aut sura biboan ugasan na pinature ni halak Japang i, nda nunga adong dongan halilian paima so dapot tingki?. Bohama, ai parhundulon niba di hula-hula namarhahaanggi ni na pangolihon anak do. Jam lima potang ari pe asa mangulosi. Lima tu onom jom ma iba di ulaon on, mamereng halak manontori, marjogeti sibaen baget na be. Datung hata ungut-ungut on. Songon on ma rumang ni paradaton ni halak batak. Sude hula-hula nunga mangarade jala marnatampak dialaman andorang so marsipanganon, alai di jam lima pe annon dapotan partingkian lao mangulosi. Boha baenon.\nSimpul marsipanganon, disoarahon protokol ni paranak ma asa naeng marhara dongan tubu mangido pangurupion sian dongan tubu, ala sidada anak-sisada boru nasida. Molo di luat na asing didok marmeme parumaen, jala adong muse mandok papungu tumpak. Dang binoto na dia do pandohan na tumama, alai songon hata ni na malo, asing ninna jampalan sing do duhutna, asing huta asing do adatna. Ba molo dihuta nabinotoon rupani huhut do dipalu musik. Manang aha pe taho dipandohi parmusik i, manang songon dia pe rumang ni i, alai manortor na ninna goar ni i. Sipata geok do, songon na marnortor do nasida alai loguna sian hamian par papua, ia so i posso-posso, selayang pandang, terrajana. Ninna dongan, hea muse do dibege lagu keong rassun diendehon–baru kenal sudah ngajak tidur–. Nga maup timba tu dolok.\nBohabaenon, ninna dongan, OppuHasolotan. On ma na masa, beta na marposso-posso on, ninna ibana muse. Didok, ala boru ibana di ulaon i, ba boima ibana marposso-posso.\n“Tu hamu anak dohot parumaen nami” ninna protokol dung sidung na papunguhon tumpak on, huhut dipajok tu diadathon on. Dang binoto boasa pola di pajonok, molo didok hurang dibege, ba, songoni nama gogo ni suara.\n“Buat hamu ma inang, sagodang-ni godangna, gomak hamuma, alai ingkon dua jari” ninna amanta protokol on muse. “Holan dua jari do”, ninna sahali nai, ala di ida parumaen na i mariberengan dohot niolina.\nDang tartahan au be engkelhu umbege hata i. Dibereng dongan, jala longang rohana, dirimpu mengkel au ala huida na maila-ila pengantin i mambuat sian bahul-bahul inangan ni tumpak i.\n“Ai boasa mengkel ho ampara”\n“Mengekel ala geok” ningku mangalusi, sai hut serom mambege soara ni amanta protokol mandok “Buat hamu ma, Parumaen, sada…dua..tolu…” ninna mangalean aba-aba, sai hira na marlumba lari.\n“Olo ma, aha na geok i, ai anggo mengkel jolma dang alani na geok, na rintik do i, nabinoto dang na rintik ho, ai so sidonganan na rintik, olo gabe dohot iba rintik” ninna amanJatikkos muse, alai sai serom au di ida.\n“Bah, naung tutu do rintik ho?”\n“Ai dang dibege ho nanidok ni protokol i?” ningku\n“Bah, ai boha huroa, datung adong na sala, lumobi geok”\n“Di ho dang geok, jei dang mengkel ho, alai diau, geok do. Ido asa mengkel au” ningku mangalusi\n“Ah, nga dohot ho huroa horong ni na rintik” inna ibana huhut dijalo kopi sian sahalak inanta na mamboan serek ni kopi. Ala dangol-dangol sisilon do kopi on, di inum ibana. Sidung mardalan kopi, ro ma laffet, dungi hassang nang sipanganon na metmet na asing.\n“Ai na dipingkir amanta an do huroa pancopet parumaen na i” ningku\n“Bah, ai boasa dohononmu songoni, sotung dibege hasuhutan i, parsoalan annon” ninna ibana, maru singgokan ala mengkel hut minum\n“Bah, rimangi jo hata ni amanta i. Buat hamuma sagodang ni godangna, tor gomak hamu ma, Parumaen. Alai ingkon holan dua jari do baenon muna manggomak. Ai da angka pencopet do boi manggomak dohot dua jari-jari?. Manang na hea do diida parumaenna i mancopet?, isa so i na somal do amanta i mangulahon songoni, dungi di ingot pangalahona gabe didok songoni. Manang na mangajari gabe pencopet do parumaenna i?. Manggomak hepeng dohot dua jari. Asa somal manduajarihon dompet ni amantana di jabu. Pasuman ma jo, Fuang. Botoonmu ma na sala hatangki manang nan tutu” ningku mangalusi.\n“E..nga toho ho na rintik, nirimpu alani aha ho mengkel” ninna ibana, “Alai, toho do tutu bah, boha do manggomak dohot dua jari, ate?” ninna ibana muse huhut dipasuman.\nTippas! ma i.\nAi dang hea dope binege pandohan sisongoni, lumobi di ulaon adat. Dang binoto tudia do nidok ni hata i. Najolo, “Gomak hamu ma parumaen, sagodang-ni godangna buat hamu, ai tanda silas ni roha sian natorop do i” ninna do. Alai, maila-ila do parumaen na on mambuat, dibuat ma saotik sian ampang inganan ni tumpak i. Molo di gomak godang, olo maila, patanda hu na pahepeng hu. Manang, na biar do rohani protokol i, tor digomak parumaenna i sagodang ni godangna di ibana?. Ra, dang sai ingkon dohonon –Dua jari baen hamu–.\nPos ini dipublikasikan di ADAT dan tag TORSA. Tandai permalink.


HAMPUNG TOGI - MARDANDI BOLON SI KARTINI - PALAMBOKPUSUPUSU\nHome » TORSA » HAMPUNG TOGI - MARDANDI BOLON SI KARTINI\n02 September 2017 TORSA Edit\nManang ala ni aha ma maol si Togi mangundukhon pangidoan ni si Kartini gabe tubu dandina tu amantana i. Ndada nian pangidoan na balga pinangido ni si Kartini manang pangidoan na holan hagigiotna sambing. Alai apala na sai tubu do tu rohana naeng tu Siantar nian ibana naeng mangallang mie pangsit tu jalan Cipto huhut manuhor angka lampin dohot ampot tu Pajak Horas laho manomu marharoan bolon ibana.\n“Di Onan Sirpang Tolu ma tuhor boasa pola ingkon tu Siantar, di sip e adong do Sina sigadis mie pangsit. Muse ise lola manaruhon ho tu Siantar jala ho pe nunga maol mardalan” ninna si Togi langgus mangalusi si Kartini.\n“Na mansai lomo do rohangku tu Siantar Pa’e, ia dongan ni ma jolo ahu” ninna si Kartini mangelek.\n“Dang adong tingkiku, nunga di Sirpang Tolu ma tuhor”\n“Jai dang olo ho mamboan ahu tu Siantar?”\n“Nunga hu dok ndang adong tingkiku” ninna si Togi gogo soarana.\nDang dia be tardok si Kartini, bulusnama monggop ibana di bilutna huhut maraburan iluna. Dang tagam rohana manjua si Togi hape dung saut nasida holan sahali dope si Kartini diboan si Togi mardalani tu Siantar i pe tagan so mardenggan pamatang dope ibana.\nTung menek roha ni si Kartini ala na so olo i si Togi mandongani ibana tu Siantar, gariada tahe sai ingkon tu Onan Sirpang Tolu do diarahan amantana i ibana manuhor ampot dohot angka lampin manomu anak buha bajuna i. Ianggo roha ni ibana ingkon tuhoronna do pahean na umbagak jala na dumenggan manomu buha bajuna i, ala balga ni rohana. Hape so ala sibahenon ni nasida na so ada, alai tung so diboto ibana do boasa sai manjua amantana i tu Siantar. Gabe alani sai sungkunsungkun roha ni si Kartini huhut tubu menek ni rohana.\nBotari i dung laho mardaon pogu nasida dang dipatontu si Kartini be laho manonduk indahan gariada tahe laos so duru do ibana sian bilutna. Tung mansai sogo rohana marnida amantana i, dang rohana laho marnida bohi ni parhalanguluna i ala ni mohop ni rohana.\nNunga maos digora simatuana boru ibana asa rap marsipanganon nasida songon na somal, alai tong do paula so dibege ibana soara ni simatuana. Bulusnama sai sip ibana di bilutna i huhut dipapodom ibana marpaula marsahit.\n“Na boha do parumaen laos so mangalusi Inongmon poang, na marsahit do nasida?” ninna Ompu Pangadean doli.\nHohom si Togi, ai ibana pe so diboto ahan bonsirna sai hohom niolina i sian na sogot tu ibana.\n“Kartini…Kartini, ia haruar ma ho sian bilutmi asa mardaon pogu hita kedan” ninna simatuana boru.\nTong sai manghohom si Kartini.\n“Ai na aha do nuaeng. Idahon ma jolo Ompu Pangadean tu bilutna i atik tung mahua parumaen” ninna Ompu Pangadean doli tubu busisana.\n“Ahu pe mangida” ninna si Togi.\nAlai tong do laos so humordit si Kartini baliksa laos ditait ibana do gobarna manutupi bohina unang diida ibana amantana i. Tung gotgot do hansit ni rohana marnida amantana na so olo manolopi pangidoanna i, dang tarjalo rohana panjua ni si Togi.\n“Beta ma asa rap mardaon pogu hita Ma’e”\nHohom sambing si Kartini.\nDisiksikhon si Togi gobar ni si Kartini.\n“Mangan ma jolo hita” lambok mangelek si Togi.\n“Dang mangan ahu” ninna si Kartini sulpak hatana.\n“Na mardandi do ho ala na so olo i ahu tu Siantar?”\n“Dang adong mardandi ahu”\n“Jai, boasa so olo ho mangan”\n“Sogo rohangku marnida ho”\n“Molo so olo ho mangan nunga pe taho, lomom ma disi”.\nDitopot si Togi natorasna tu dapur naung hundul di ginjang ni rere parmanganan, alai laos so nanggo diparade nasida do apala pinggan laho inganan ni indahan nasida lalap paimahon si Togi dohot si Kartini.\n“Na marsahit do parumaen?. Manang na marbada hamu? So hea parumaen songon i” ninna Ompu Pangadean doli songon na mangandorsup si Togi.\n“Mardandi” ninna si Togi jompok.\n“Aha dandina pola songon i so olo mangan” ninna Inongna manungkun.\n“Pasombu ma Inong songon i, ai sai maringkon tu Siantar ninna laho manuhor lampin dohot abit ni posoposo, hape nunga hu dok asa di Onan Sirpang Tolu ma di tuhor”\n“Atik adong na laho tuhoranna na asing jala dang adong di Sirpang Tolu?” ninna Inongna.\n“Mangallang mie pangsit ninna di Jalan Cipto” ninna si Togi songon na manihai niolina i.\n“Ai adong do huroha mie pangsit Jalan Cipto Siantar di Onan Sirpang Tolu poang asa tu si dohononmu parumaen mangallang mie pangsit?” ninna Ompu Pangadean doli.\n“I ma hamu, maampin hu do hamu tu parumaenmuna i. Gabe ginjang roha ni ala ni hamu”\n“Mangampini boha do nimmu, na manungkun do iba tu ho alai asing hatam”\n“Mangampini ma da, marhua do goar ni i?”\n“Toe poang lomom ma ai ripem do i. Alai molo tarsubut ditahataha ni manukmu ma ho haduan parsorang ni gellengmi marsapata tu ho ma poang”\nLongang si Togi dang dapot diantusi ibana pandok ni Amongna i.\n“Molo laho sorang ma haduan pahompu i, sai lalap so tulus sorang, jala didok parumaen ingkon jolo mangallang mie pangsit Jalan Cipto Siantar nasida asa tulus daknahi sorang. Sadia ila ma ho poang disi. Alai toe ma sai unang ma gabe hangalan ni nasida i. Lomomma di roham. Sonduk ma Ompu Pangadean indahan Iiasa mardaon pogu hita nunga male siubeon” ninna OmpunPangadean doli.\n“Tung so huboto do roham Togi, ma betenghu do etongetongmu dohot halihalim. Apala mangido parumaen asa di Siantar manuhor na ringkot tu gellengmu haduan dohot naeng mangallang mie pangsit marmaol ho. Ia orui holit mi Itonan, ai gabe songon sigotil monis do ho huida siholit mangging nuaeng lam martamba usaham. Laho tu dia do sinarimi molo dang laho tu gellengmu dohot inantam, so ala na so adong bahenonmu?, jala muse so holan ho na mansari dohot do ibana” ninna Inongna sai marungutungut huhut manonduk indahan.\n“Alai rohamma tahe, dohonon hata tu ho dohononmu do hami na mangampini parumaen dohot na pajingjing ibana. Na so binege ni parumaen do hata on, balga ma nian roham ala burju jala dang pangallang parumaen,dang sai ingkon marpahean na bagak rohana. Serep do huida ibana tung pe gok ditiop ibana hepeng” ninna Inongna I huhut sai manonduhi lompan dohot ingkau.